
Kar Idolinguo! bel idiomo! 
Por sempre vivez tua nomo! 
Pro tu bel esis la plezuro 
E marveloza raventuro 

Di tu mepulsis la limiti 
Plu fore sempre, sen imiti; 
por lo me serchisjust efiko. 
Tal esas meajustifiko. 

Andreas Juste 



1. Pro quo divenar Idisto? 

Esperanto esas linguo tre bela, utila, duktila, laxa, 
fekunda ed adaptebla ad irga domeno o skopo: vera 
perlo linguistikal. Ido tamen superesas ol: sen perdar 
ulo del utileso, duktileso, laxeso, fekundeso ed 
adaptebleso di Esperanto, ol vinkas ca lasta pri 
harmonio, eufonio e beleso. Se Esperanto es perlo, Ido 
es koliaro ek li. Linguistike Ido arivis ube l’Esperantisti 
ne kurajis arivar. Kande me dicas Esperantisti, me ne 
vizas Zamenhof, nam l’unesma maestro di Esperanto, 
quale montras lua reformo-projeti di 1894 1 , 1906 2 e 
1907 3 , inklinis facar la pazi quin Ido entraprezis inter 
1907 e 1914. Se il ne facis li, to debesas a historial 
cirkonstanci qui ne es dissekinda hike. La titula 
questiono respondizesis do generale. En la chapitri 
sequanta ol respondizesos plu detale. 


2. Quale naskis Ido 

En 1900, okazione di mondal expozo en Paris, la 
ciencozi Leopold Leau e Louis Couturat instigis la fondo 
di Delegitaro por l’adopto di help-linguo internaciona 4 , 
ed ol ya kreesis en 1901. En 1907, 310 organizuri e 
1250 intelektozi deklaris sua simpatio pri l’ideo. En 


1 ZAMENHOF, L.L.: «Pri reformoj en Esperanto«. En: La Esperantisto 5. 

1894: 1 (49), p. 3-5; 2 (50), p. 18-21; 4 (51), p. 49-52; 5/6 (52/53), 
p. 67-72. [riimp. Hildesheim, Ziirich, New York 1988. Georg Olms 
Verlag] [ISBN 3-487-09062-7] 

2 ZAMENHOF, L.L.: «Pri neologismoj«. En: Klopodis organizi, sed vane! 

Kyoto 1980: Ludovikito. p. 386-408. (Iam kompletigota plena 
verkaro de L.L. Zamenhof. 7.) 

3 ZAMENHOF, L.L.: «A1 la membroj de la lingva komitato«. En: Por kaj 

kontrau reformoj! Kyoto 1980: Ludovikito. p. 166-180. (Iam 
kompletigota plena verkaro de L.L. Zamenhof. 8.) 

4 Delegation pour l ’adoption d’une langue auxiliaire internationale. 

oktobro samyara kreesis la tale nomata Komitato di la 
Delegitaro, a qua apartenis 12 membri. Inter li trovesis 
la linguisti Hugo Schuchardt, Otto Jespersen e Jan 
Baudouin de Courtenay, qui expresabis favoroza 
opiniono pri la posibleso di linguo artifical. Esperanto 
reprezentesis da Emile Boirac, e pose adheris al 
Komitato Giuseppe Peano, autoro dil projeto Latino sine 
flexione. La konocata kemiisto Wilhelm Ostwald 
prezidis, dum ke Leau e Couturat esis sekretarii. Kad 
ulu plu apta por naracar la naskal historio di Ido kam 
un del membri di la Komitato? Me do transdonez la 
parolo a profesoro Otto Jespersen, famoza linguisto 
Dana 5 : 


«En Junio 1907 la Delegitaro por adopto di 
internaciona helpolinguo segun sua statuti elektis la 
komitato, qua devis decidar, qua linguo artificala esas 
la maxim konvenanta por enduktesar en internaciona 
komuniki. 

La konto di la vot-folii kontrolesis da la konocata 
Franca generalo Sebert. En oktobro di la sama yaro la 
tale elektita komitato kunvenis en Paris, ube eventis 
sume 18 kunsidi longa e fatiganta. Ne omna elektiti 
aparis; kelki uzabis la yuro grantita a li da la statuti 
sendar supleanto kom prokuraciero. La membri 
asistanta havis la sequanta patrala lingui: Franca, 
Germana, Angla, Dana, Italiana, Polona (Rusa). La 
sequanta cienci esis reprezentata: linguistiko, 

astronomio, matematiko, kemio, medicino, filozofio. 

Kom honor-prezidanto elektesis la astronomo 
Forster de Berlin, qua tamen povis partoprenar nur 
poka kunsidi; kom prezidanto la kemiisto Ostwald de 
Leipzig (Nobel-premiizita); kom vice-prezidanti la du 
profesori di linguistiko, Baudouin de Courtenay de St. 
Petersburg e me. Kun la maxim granda zelo e 


5 Segun artiklo aparinta en Progreso, junio 1912. 

persistemeso partoprenis la diskutin, ultre la jus 
mencionita linguisti, la sekretario profesoro Couturat de 
Paris, rektoro Boirac de Dijon (prezidanto di la 
Esperantista Lingva Komitato), la supleanto di ica, sro 
Gaston Moch (a qua on permisis partoprenar anke ta 
kunsidi, en qui sro Boirac ipsa povis asistar), sro P. 
Hugon (reprezentanto di W. T. Stead) e la matematikisto 
profesoro Peano de Torino. La diskuti duktesis dum 
preske la tota tempo en la Franca; kelkafoye tamen 
prof. Baudouin de Courtenay preferis parolar Germane 
e pokafoye sro Peano parolis en sua Latina sen flexiono. 
La diskuti pri Parla da sro Spitzer (videz sube) duktesis 
segun lua deziro tote en la Germana. La debati 
direktesis kun supera habileso da sro Ostwald, qua esis 
kapabla preventar tro violentoza manifesti di la pasioni, 
e qua per sua specala sintezo-filozofiala talento havis 
remarkinda kapableso sizar la principi e granda chefa 
vidpunti ed impedar la debati perdar su en detaleti. 

Ante la kunsidi en Paris facesabis importanta laboro. 
Sri Couturat e Leau ja en 1903 en Histoire de la langue 
universelle donabis kritika rezumo di la sistemi di 
artificala lingui til lore naskinta e komplementizis ol en 
1907 per Les nouvelles langues intemationales. Ni 
recevis tre multa libri e broshuri pri omna maxim 
importanta lingui propozita, e pluse plura letri de 
inventinti, de defensanti e de opozanti. 

La letri adresizita a la Delegitaro kom tala e ne ad 
individua membri di la komitato esis rezumita ed 
analizita da la sekretarii en pasable granda mashin- 
skribita broshuro, quan ni recevis un monato cirkume 
ante la kunveno; ta broshuro kontenis anke kritika 
artiklo pri la lora stando di la problemo, qua pose 
imprimesis sub la titulo Conclusions du rapport. Dum la 
kunveno venis anke letri, inter altri de la eminenta 
Angla linguisto Sweet, de Dr. Zamenhof, de la chefo di 
la Neutralisti Rosenberger. Tale ni havis ne-mikra 

materio konsiderenda, ultre plura nepublikigita sistemi 
prizentita a nia exameno. 

La inventinti di linguala sistemi invitesabis asistar o 
persone o per reprezentanto por defensar sua sistemi. 
Ta ofro uzesis da Dr. Nicolas ( Spokil !), sro Spitzer (Parla) 
e sro Bollack ( La Langue bleue); pluse, Dr. Zamenhof 
igis su reprezentesar da sro de Beaufront, qua dum 
multa yari propagadis Esperanto; e quaze kom 
reprezentanto di Neutral venis sro Monseur, profesoro di 
komparanta linguistiko en Bruxelles; tamen ilua pledo 
havis la karaktero min di pozitiva defenso por Neutral 
kam di zeloza ed experta acentizo di la feblaji di 
Esperanto. De ta diskuti kun exteri du epizodi meritas 
aparta menciono: Dr. Nicolas emfazis kom avantajo di 
sua sistemo fondita sur aprioria principi, ke ol esas 
konstruktita segun solida studio di la legi di 
mnemoniko e konseque esas aparte facile memorebla. 
Tamen il preske ofensesis kande me volis komencar 
examenar il pri lua propra vortolibro, e tale aparis ke il 
ne povis memorar la vorti quin il ipsa facabis. Sro 
Bollack prizentis en tre eloquenta diskurso sua Langue 
bleue, por la propagado di qua il sakrifikis tre multa 
pekunio; il finis per deklaro ke mem se il deziras (quale 
on komprenas) ke lua linguo adoptesez, il tamen volas 
aceptar la verdikto di la experta komitato, se ol rezultos 
altramaniere: ca promison il loyale tenis per esar nun 
eminenta membro di la Ido-organizuro en Paris. 

Dum la diskuti on balde vidis, ke ne mem un 
membro di la komitato esas pronta aceptar linguo di la 
aprioria tipo kontenanta arbitrie selektita vorti, ma ke 
omni favoras la maxim ampla uzo di la elementi ja 
internaciona di la naturala lingui. La elekto do 
restriktesis a lingui de la grupo, di qua la maxim bone 
konocata reprezentanti esas Esperanto, Neutral, 
Novilatin ed Universal, qui povas ye multa relati 
konsideresar kom varianti di la sama linguala tipo. 
Aparte la du unesma, kom la maxim bone parlaborita e 

parpensita lingui, fine ludis chef-rolo en la debato, e la 
avantaji di singla esis komparata kun le altra. Ye favoro 
di Neutral esis la naturala alfabeto sen cirkonflexizita 
literi, quin Esperanto sola ek la preske cent artificala 
lingui audacis ofrar a la mondo, pluse la plu naturala 
selekto di vorti en multa kazi, aparte en la pronomi, ube 
on forte kritikis la aprioria, tote artificala sistemacho di 
Esperanto. Ye altra latero en Esperanto plu multo 
facesis por preventar dusenci; la ofte kruda e ne 
gracioza vorto-formi di Neutral evitesis, e per uzar 
omnaloke diferanta finali en la diferanta vorto-klasi on 
atingis, ke irgu qua unfoye lernis ta facila sistemo povas 
rapide e sekure orientizar su en la frazi, tale ke klara 
kompreno rezultas; samtempe la multa fina vokali 
produktas eufonio e plufaciligas la pronunco ad omna 
multa nacioni, di qui la lingui uzas nur rare konsonanti 
en la fino di vorti. 

Tre detale diskutesis la principi pri internacioneso di 
la vorto-selekto, pri formaco di vorti (derivado) e pri 
unsenceso. Pri la unesma on aprobis la ideo quan me 
propozis en Tilskueren, 1905, ke la internacioneso ne 
devas mezuresar segun la nombro di lingui en qui la 
vorto trovesas, ma segun la nombro di homi qui per sua 
hemala linguo konocas ol. La diskuto pri vorto-formaco 
okupis su aparte pri la diserturo quan sro Couturat 
publikigis recente, Etude sur la deriuation en Esperanto; 
olua principi defensesis vinkoze da sro Couturat kontre 
sro Boirac, qua asertis la supereso di la principo di 
Zamenhof. 

Dum la lasta kunsidi la centro di la diskuti esis la 
anonima Ido-projeto, qua prizentesis da sro Couturat 
vice la autoro; nulu ek la membri di la komitato savis 
altra kozo pri la autoro kam la negativa, ke ol debesas 
nek a Couturat, nek a Leau, nek ad ula membro di la 
komitato ipsa. Ol esis speco di Esperanto, en qua 
egardesis la objecioni quin de multa lateri on ja antee 
facabis a la linguo di Zamenhof e tale ol montris ye 

plura punti la dezirita mezo inter Esperanto e Neutral. 
Per la detala exameno di ta projeto on tamen ne aprobis 
ol en omna partikularaji, nek koncerne la gramatiko 
nek koncerne la selekto di vorti; e ta linguo (nultempe 
publikigita) konseque en multa punti diferas de ta qua 
nun konocesas sub la nomo di Ido. (Ca fakto esas 
memorinda, pro ke multa objecioni direktita kontre la 
granda chanjemeso di la linguo di la Delegitaro 
fondesas sur la difero inter la projeto e la fina linguo, 
quankam evidente ne esas yusta tale enduktar 
nultempe publikigita klado aden la debato). 

Pro ke on vidis ke esas neposibla pardiskutar e 
decidar omna mikra detali sen-nombra, on unionis su 
pri elekto di plu mikra subkomitato por ta laboro, e pos 
to on adoptis unanime (do anke kun la voti di la 
Esperantisti) la sequanta deklaro: "Nula ek la existanta 
lingui povas aceptesar bloke e sen chanji. Ma la 
Komitato decidas principe adoptar Esperanto pro olua 
relativa perfekteso e pro la ampla e multaspeca uzo qua 
ja facesis di ol, ma sub rezervo di plura chanji 
exekutenda da la Commission permanente (la supre 
mencionita subkomitato) en la sinso indikata per la fino 
di raporto da la sekretarii e per la Ido-projeto, e se 
posibla akordante kun la linguala komitato 
Esperantista." 

Pro egardo a la kunlaboro kun la Esperantista 
komitato on decidis ke ca verdikto provizore ne 
publikigesez. De kompetenta latero on donabis a ni 
bona espero, ke la Lingva Komitato facile povos 
konkordar kun ni pri omno esenca, e ni disiris ye la 24 
oktobro fidema ke balde sucesos uniono di omna amiki 
di la mondolinguala ideo cirkum la reformita Esperanto. 

Ma balde apareskis ke existas en la Esperantista 
mondo elementi tre enemika kontre ca kunlaboro. Dr. 
Zamenhof, qua plurfoye deklarabis ke il submisos su, 
se kompetenta ciencala komitato chanjos ilua linguo " til 
nerikonocebleso" - Dr. Zamenhof, qua ipsa en 1894 

propozabis extreme radikala chanji en Esperanto (de 
qua chanji plura konkordas kun ti quin ni exekutis) - 
qua dufoye tam tarde kam en 1906 propozis reformi qui 
ne publikigesis da la Esperantisti (inter oli me 
mencionas -e vice -au; evito di la plurala finalo -j: bona 
patro vice bonaj patroj; kom vice kiel; Anglio vice 
Anglujo, breva vice mallonga, men vice malpli; sob vice 
malsupren) - Dr. Zamenhof, qua mem pos la klozo di 
nia kunsidi sendabis a ni kelka reform-propozeti en sua 
linguo - ta sama Dr. Zamenhof nun subite, en januaro 
1908, ruptis omna diskuto kun ni, deklaris ke la 
Delegitaro tote “ne existas” por il, e pos ta tempo il 
sustenas la rigida nechanjita Esperanto sen eskartar 
ula ek la defekti quin praktikisti e teoriisti konkorde 
demonstrabis. 

La precipua Esperanto-revui kombatis la nova linguo 
parte per sistemoza silenco pri olua reala naturo, 
evitante diskuti pri la reala (linguistikala) questioni, 
parte per serio de personala ataki. (La Dana Esperanto- 
Revuo longe esis honorinda ecepto de ca ataki.) 

La personala ataki koncentris su aparte cirkum sro 
L. de Beaufront, precipue pos ke on saveskis ke il esas 
la autoro di la anonima Ido-projeto samtempe kam il 
reprezentis Dr. Zamenhof avan la komitato. Hike me 
intencas nek defensar nek kondamnar la etikala latero 
di lua konduto; por me quale por la cetera membri di la 
Komitato la pure objektala questiono pri la necesa 
qualesi di la adoptenda linguo sempre esis sole 
decidigiva; e nia finala rezulto absolute ne povus 
divenar altra, mem se ipsa Dr. Zamenhof asistabus 
persone avan ni. Ni omni konocis tre bone Esperanto, 
qua cetere esis forte reprezentata en nia kunsidi, inter 
altri da rektoro Boirac; ula partisaneso kontre 
Esperanto ne povas alegesar. Regretinde nula 
stenografisto asistis por skribar omna nia diskuti en 
Paris; se existabus oficala stenografala raporto, lore, 
segun mea ferma konvinkeso, la vasta plumulto de la 

ataki e kontre de Beaufront e kontre la tota Komitato 
forfalabus fiaskatre e sen efekto. Lore on vidabus ke 
nulo en nia diskuti bezonas timar publikeso, ma ke oli 
esis serioza, solida, objektala diskuti inter kompetenti, 
qui havis nula altra skopo kam konocesko di la vereso. 
Fortunoze anke la granda majoritato di la komitatani 
stacis alte super omnaspeca suspekto. 

On dicis tre ofte, ke ni nur darfis selektar inter la ja 
existanta sistemi, ma ke ni transiris nia kompetenteso 
exekutante o propozante chanji en un ek oli; ma a to on 
povas respondar: nia yuro facar to agnoskesis nedirete 
da Dr. Zamenhof, kande il insiste pregis ni ne facar 
grava chanji en Esperanto, e direte da la adheranti di 
Neutral e di altra sistemi. Nulu kontestabus nia yuro 
adoptar Neutral kun rezervo di multa chanji, per qui ta 
linguo proximigesus ad Esperanto - e la fina rezultajo 
esabus tote la sama kam la nun existanta linguo. Se ni 
preferis mencionar precize Esperanto kom la 
fundamento, qua adoptesis en chanjenda formo, to 
facesis pro egardo a la Esperantisti kun gratitudo pro 
lia importanta laboro por igar la ideo ipsa di mondo- 
linguo konocata e populara, e ne pro irga altra kauzo. 

Pos la rupto on laboris zeloze por perfektigar la 
vortolibri e la gramatiko; oli publikigesis en printempo 
1908, la unesmi kun prefaco da me, qua rezumis la 
teoriala fundamento di la linguo. En ol me formulizis 
unesmafoye la principo qua pose ofte citesis kun 
aprobo: “La maxim boria internaciona linguo helpanta 
esas ta, qua en omna punti ofras la maxim granda 
facileso a la maxim granda nombro de homi.” 

Preske samtempe segun propozo da Ostwald e kun 
programo aprobita da il e da altra membri di la 
komitato fondesis la revuo Progreso. En ol on diskutis 
libere e de multa vidpunti la principi e detali di nia 
linguo; e balde aparis ke to, kontre quo la maxim multa 
kritikanti de multa landi maxime objecionis, esis vorti e 
formi di Esperanto, quin ni lasis durar, kelkafoye 

kontre nia propra principi. Pos ke Uniono di la amiki di 
linguo internaciona formacesis, la membri di ol elektis 
Akademio por decidar pri la linguala questioni diskutita 
en Progreso, e ta akademio dum la yari pasinta 
plubonigis multa punti di la linguo, tale ke nun tre 
mikra laboro restas, se on abstraktas de selekto di vorti 
por tote specala o teknikala nocioni. Multa Idisti de 
multa landi helpis rezultigar linguo qua en preske omna 
relati esas vere ecelanta; inter la maxim serioza e 
laborema kunlaboreri me volas mencionar nia 
nefatigebla sekretario e redaktero L. Couturat en Paris, 
Paul de Janko en Konstantinoplo e Birger Jonsson en 
Kobenhavn. Esas tre grava emfazar ke la nuna linguo 
Ido ne esas laboruro da un individuo, ma rezumo di la 
esforci di multa yari e da multa homi por produktar 
linguo tam facila, klara e richa kam posible - linguo 
quan e ciencisti e praktikisti povas fidoze rekomendar a 
la maxim ampla uzo en omna internaciona relati.» 

E tale finas la naraco da Jespersen. Pri la nasko- 
dolori di Ido skribis multa autori de diferanta vidpunti 6 : 


6 Pri ca temo Jespersen ofras plusa detali e reflekti en sua longa artiklo 
Men Labore por un International Lingue - 1. Ante li mondemilite (en 
Novial ), qua es konsultebla che: 

www.geocities.com/Athens/Forum/5037/menlab.html 
Tre importanta es anke l’artiklo da prof. Leopold Leau La vereso pri la 
delegitaro en 1907 (Progreso , Vol. X, No. 96 (4), Agosto 1933), lektebla che: 
www.geocities.com/Athens/Forum/5037/truth.html 
Altra importanta fonti por konoceskar l’eventi es: 

JUSTE, Andreas: «Louis Couturat, sive: La meza voyo». En: Idala foliumi. 
Bellinzona 1998: Editerio Hans Dubois. p. 5-20. [ISBN 88-87282-00-5] 
JuSTE, Andreas: «Louis de Beauffont, sive: La stabileso». En: Idala foliumi. 
Bellinzona 1998: Editerio Hans Dubois. p. 21-36. [ISBN 88-87282-00-5] 

BEAUFRONT, Louis de: Doktoro Louis Couturat (1868-1914). 
Frankfurt/Main 1923: Universitatsdruckerei Werner und Winter. p. 7-16. 

Anke Henry Jacob skribis en 1947 interesanta artiklo pri la nasko di 
Ido, olquan on povas lektar che: 

www.geocities.com/Athens/Forum/5037/PALih.html 

paginedi e paginedi de naraci qui ankore vartas 
kolaciono ed analizo objektal. La plumin modulacas lore 
flegmo e takto, lore pasiono ed ardoro. Fakti ed eventi 
kolizionas kun revi e kimeri. En la sama komedio pleas 
fanatiki e lucidi, prozeliti e cirkonspekti, di qui la roli 
freque kambiesas. La dicerno es penoza, ed omna 
reflekti afrontas plura nuanci ed ombri. Quale judikar 
la fina kolorito? Ube la vereso? 

Pos la historial minucii, yen ke venas la foyo di mea 
personal regardo pri plura aspekti di la du kuza lingui: 
Ido ed Esperanto. 


Altra versionon fka fidinda?) ofras la Kanadano Beauchemin: 

BEAUCHEMIN, A.P.: «Esperanto od Ido?». En: Progreso 10. 1933: 93 
(l),p. 13-18. 

Tre interesanta (quankam Esperantiste subjektala) vidpunto, same kam 
tradukita peci de importanta Franca-lingua korespondo inter Michaux, 
Beaufront, Couturat e Lemaire, es lektebla che: 

WARINGHIEN, Gaston: «Kulisaj manovroj». En: 1887 kaj la sek\’o. 
Antwerpen 1990 (2ema ed.): Flandra Esperanto-Ligo. p. 149-164. [ISBN 
90-71205-33-9] 

En fonto ja citita [ZAMENHOF, L.L.: Por kaj kontrau reformoj! Kyoto 
1980: Ludovikito. 381 p. (Iam kompletigota plena verkaro de L.L. 
Zamenhof. 8.)] aparas nekareebla texti di longa e detaloza letraro inter 
Zamenhof e la lora aktori dil tragediala Ido-nasko: Couturat (p. 17-22, 25- 
27, 76, 101-103, 113, 212-213, 236), Ostwald (p. 122-127, 142-143, 160- 
161, 189-190, 199, 202-203), Beaufront (p. 337-338), Lemaire (p. 96-101, 
243-248), Moch (p. 110-112), Boirac (p. 115-117, 140-141), Michaux 
(p. 29-30, 142, 230-233, 257, 260-261, 264-268, 276-277), Cart (p. 109, 
184-185, 200, 303-306), Bourlet (p. 250, 280, 286-287) e precipue Sebert 
(p. 70-72, 107-109, 113-115, 117-121, 127-130, 135-137, 138-140, 144- 
148, 150, 152-159, 183, 185-189, 190, 195-199, 200-202, 209-211, 215- 
216, 233-235, 237-243, 257-260, 262, 277, 299-303, 323-324, 340, 344). 
Lektinda es anke lua koncernanta artiklo (p. 251-254) e cirkuleri (p. 130, 
135, 148-150, 161-165, 203-208, 277-280). 

3. Precipua avantaji di Ido super Esperanto 


3.1. Alfabeto 

La chapelizita konsonanti entravas Esperanto ja de 
la yaro 1887, kande komencis lua difuzeso tra la 
mondo. Li sempre produktis protesti e reprochi, mem 
da lua membri maxim fervoroza. Propozi por eliminar la 
supersignizita literi aparis unesmafoye en la frua revuo 
La Esperantisto (1889-1895) e nultempe cesis obsedar 
la menti dil propageri e skripteri Esperantista. 
Zamenhof ipsa degnis konfesar, ja du yari pos la linguo- 
nasko, ke la signizita literi «havas formo tre 
desoportuna» 7 , e kelka yari pose, en letro adresizita a 
Emile Javal (24-IX-1905) 8 , il asertis explicite ke «existas 
formi o vorti qui prizentas fakta e sendubita 
desoportunajo, exemple: a) la supersignizita literi en 
l’alfabeto 9 » Pluse, en omna tri reform-projeti supere 
mencionita il abolisis la supersigni. 

La voco di nekontenti pri la chapeloza alfabeto ne 
tacis til la nuna epoko. Existas hodie plura projeti por 
deschapelizar l’alfabeto di Esperanto, e la maxim aktiva 
asociuro taskopa (TRENHA) 10 havas kom chefo la 
Franco Andre Albault, exprezidero... dil Esperanto- 
Akademio. 

La *komputorizo dil redakterii ne solvis la problemo, 
mem igis ol plu evidenta, e l’arivo da Intemet shokive 


7 ZAMENHOF, L.L. «Respondoj al la amikoj». En: La Esperantisto 1. 1889: 

2 (2), p. 15. [riimp. Hildesheim, Ziirich, New York 1988. Georg Olms 
Verlag] [ISBN 3-487-09062-7] 

8 ZAMENHOF, L.L.: «05-135 - Letero al Javal». En: Klopodis organizi, sed 

vane! Kyoto 1980: Ludovikito. p. 178. (Iam kompletigota plena 
verkaro de L.L. Zamenhof. 7.) 

9 ZAMENHOF, L.L.: «05-135 - Letero al Javal». En: Klopodis organizi, sed 

vane! Kyoto 1980: Ludovikito. p. 178. (Iam kompletigota plena 
verkaro de L.L. Zamenhof. 7.) 

10 www.mairie-lagaude.fr/associations/trenha 

montris al mondo ke l’alfabeto di Esperanto aspektas 
kaose, nam on uzas plura diverganta surogati por 
reprezentar la supersigni sur la telo-pagini 11 . La kolmo 
di ridindeso atingesas kande on prizentas la sama 
pagino en tri versioni: Latin-3, Unicode e x-surogato! E 
por lektar la du unesma on mustas deskargar specal 
liter-tipi aden sua *komputoro... 

Ido facile e glate solvas la problemo, prizentante 
alfabeto tre oportunigita e sen supersigni, do uzebla en 
irga skribmashino o *komputoro tra la tota mondo. To 
ya esas la vera universaleso! 

3.2. Pronunco 

Ido es plu facile pronuncebla kam Esperanto. Ol ne 
nur eliminis la desfacila 12 sono h (qua divenas sempre 
plu rara en Esperanto), ma anke reduktis la du soni j e 
g (quin kelka populi dicernas desfacile) a nur un, e 
precipue alejis multa konsonant-karamboli qui 
inkombras Esperanto. Desaparis la grupi sequanta: 

gv: linguo, pinguino, langoro 

kc: acelerar, acidento, aciono, acipitro, auciono, 
kocinelo, konjunciono, ocidento 
kn 13 : kenelo (= knelo), puero (= knabo), petrisar (= knedi ) 
kv: aquo, querko, quieta, tranquila 


11 Exemple por reprezentar la vorto sangigema (= chanjema) trovesas 
adminime kin (!) moyeni: sxangxigxema (la maxim ofte uzata), 
shanghighema, s A ang A ig A ema, A san A gi A gema, s’ang’ig’ema. Segun 
propozo da TRENHA adjuntesas nun nova varianto: shanjijema. E forsan 
ne ja haltis la menti imaginema dil Esperantisti... 

12 En letro ja citita [ZAMENHOF, L.L.: «05-135 - Letero al Javal«. En: 
Klopodis organizi, sed vane! Kyoto 1980: Ludovikito. p. 178. (Iam 
kompletigota plena verkaro de L.L. Zamenhof. 7.)] Zamenhof judikas ol 
kom «desoportuna». 

13 Advere kn restas nur en vorti teknikala: akneo, araknoido, ikneumono, 
knaucio, knikar, knuto. 

lpt: skultar 

nkt: adyunto, akupunturo, konjunturo, punto (= 
punkto ) 14 , santa 

sc: abceso, ceptro, cienco, konciar, koncienco, obcena, 
ocitar (= oscedi !), savar (= scii), skurelo (= sciuro) 
sv: persuadar, matida (= svaga) 
sk: eskupar (= skopt), eskoto (= skoto) 
sl: slamo (= slimo), klefo (= slosilo) 
sm: indutar (= smiri ) 
sn: kordo (= snuro) 
sp: sparar, spado (= spato) 
spr: spricar (= spruci), sproso 
sr: armoro (= sranko), skrubo ( sraubo ) 
st: kastano, pasturar (= pasti), posto, stono 
str: kalzo (= strumpo) 

sv: bufar (= sveli), flugetar (= svebi), sudoro (= svito) 

3.3. Moduiaco 

Esperanto, havante nur vorti *paroxitona, ofras 
modulaco plu monotona e tedanta kam Ido, qua es 
dotita anke per vorti *oxitona (omna infinitivi 15 ) e vorti 
*proparoxitona (ex. folio, familio, vertuo, linguo). 

3.4. Derivado 

La derivado es plu logikal e facila en Ido. Esperanto 
ya prizentas mixita kazi, ecepti ed inkombrili. Yen kelka 
exempli pri desfacila nelogikalaji en Esperanto: 

Del adjektivo aperta on devus formacar la verbo 
apertigi vice la transitiva aperti. En Ido on regule 


14 L’Esperantala punto es dentelo en Ido. 

15 Ed anke kelka homo-nomi e land-nomi konservanta l’acento internaciona: 
Raul, Daniel, Gabriel, Portugal, Pent, Iran, edc. 

formacas l’adjektivo apertita del transitiva verbo 
apertar. 

Del transitiva verbo korekti on devus formacar 
l’adjektivo korektita vice korekta. En Ido on regule 
formacas la verbo korektigar del adjektivo korekta. 

Del transitiva verbo fiksi on devus formacar 
l’adjektivo fiksita vice fiksa. En Ido on regule formacas 
la verbo fixigar del adjektivo fixa. 

La sufixo -ad- expresas ago iterata en la derivaji 
skribado, instruado, ma en la vorti martelado, kronado, 
brosado ol kelkafoye indikas ago ne nur iterata, ma 
anke unfoya e mem quika od instantala. Ido evitas tala 
nelogikozaji uzante la sufixi -iz- o -ag-\ de krono ol 
regule formacas kronizar, kronizo, kronizado; de martelo : 
martelagar, martelago, martelagado; de brosar. brosilo, 
broso, brosado. 

3.5. Akuzativo 

L’obliganta akuzativo di Esperanto es ne nur kauzo 
di multa erori e heziti, ma anke origino di leda frazi 
inkombrita da akumuleso di le n. On remarkez exemple 
la sequanta frazo: 

Mi acetis malmultajn librojn poeziajn kaj multajn aliajn 
verkojn didaktikajn. 

Komparez kun la equivalanta frazo en Ido: 

Me kompris poka libri poezial e multa altra verki 
didaktikal. 

Yen altra: 

Donu al mi ciujn tiujn malgrandajn ujojn kaj ingojn! 

En Ido to sonas tale: 

Donez a me ta omna mikra recipienti e gaini! 

Kande me parolas pri “erori e heziti”, me ne vizas nur 
komencanti. Multa bona autori e Zamenhof ipsa longe 
hezitis pri la uzo di akuzativo, exemple pos la 
prepozicioni anstatau, gis, kontrau, po, tra, trans. 

3.6. Rimifo 

En Esperanto apene existas rimi inter vorti ne- 
samkategoria, ultre la klasika exemplo da Auld (ili / 
jubili). La kauzo di to es la strukturo ipsa di Esperanto, 
di qua la dezinenci montras la kategorio dil vorti. Ido 
havas simila strukturo, ma lua eliziono di adjektivi e di 
verbal prezento (permisata en prozo e poezio) e mem di 
substantivi ed adverbi (aceptebla kom licenco poezial) e 
lua *oxitonal acentizo di infinitivi dotas ol per rimi tote 
neposibla en Esperanto, ofrante variemeso tre plezanta. 
Yen kelka exempli pri verki dal Belga poeto Andreas 
Juste (1918-1998), la precipua Ido-skriptero, en qui on 
povas juar rimifo inter verbi ed adjektivi: 

Malgre mori tre divers 
Tamen ofte li konvers, 

Quankam nule analog 
Lijentile dialog 16 . 

De ibe lor vetero klar 
Ofte mepovas admirar 


16 JuSTE, Andreas: «Ventoflago». En: La fabli dil olda kor\’o. /Ziirich/ 
1973: /edit. dal autoro e da damzelo Bosshard/. p. 3. 

La pitoreska peizajo 
Di bel e fertila planajo 17 


Hike on povas delektesar da samautora rimifo inter 
verbo e substantivo: 

Ni vartis, e Hano pro grava katar 
Dum tota semano ne povis kantarH 

Ca eliziono es tre oportuna e povas mem egaligar 
adjektivo (ordinar-a) ad infinitivo altraradika ( ordin-ar ), 
quo konstitucas vera delicio por poeto sempe bezonanta 
fresha rimi. Yen tal exemplo da Juste: 

Ta kand on havas la librari 
E, kompreneble, multayari, 

Tasko divenas ordinar: 

On bezonas nur ordinar ! 19 

L’obliganta akuzativo en Esperanto anke diminutas 
la disponebleso di rimi, nam vorto en akuzativo ne 
povas rimifar kun altra en nominativo. Exemple 
l’akuzativo impedas rimifo en la versi: 

Mi vidis la kornikojn, 

Ni estas du amikoj 

Kontre ke en Ido la sama versi rimifas tote 
senprobleme: 


17 JuSTE, Andreas: «La dici dil olda korvo». En: La fabli dil olda korvo. 

/Ziirich/ 1973: /edit. dal autoro e da damzelo Bosshard/. p. 30. 

18 JuSTE, Andreas: «La hano e la leono». En: La fabli dil olda korvo. 

/Ziirich/ 1973: /edit. dal autoro e da damzelo Bosshard/. p. 11. 

19 JuSTE, Andreas: «Seriozaji». En: Vitra perli. Originale kompozit en 

Idolinguo. /Gilly 1978: Autoro/. p. 39. 

Me vidis la korniki, 
Ni esas du amiki. 


Evidente poezio ne konsistas nur ek rimi. Tamen 
kelki del altra avantaji di Ido (manko di akuzativo 
obliganta, manko di pluraligo di adjektivi 20 , eliziono plu 
ampla e plu frequa) igas la linguo plu lejera, plu ajila e 
plu laxa - do plu apta por poezio - kam Esperanto. 

3.7. Vortaro 

La vortaro di Ido es plu richa, nuancoza e preciza 
kam la vortaro di Esperanto. Vice predikar pri la temo, 
me donos kelka exempli (tote ne exhaustiva!) di nocioni 
por qui Esperanto estalas vorto longa, plumpa o 
nepreciza, kontre ke Ido ofras vorto apta, preciza e 
klara: 

aliproprigi (= alienar) 
bril-orajo (= flitro) 
brul-ligno (= lenio) 
cirkaufermi (= cernar) 
detum-atako (= diversiono) 
devontigi (= obligar) 
duonsvenigi (= aturdar) 
ekbruligi 21 (= acendar) 
elacet-mono (= ransono) 
elrosti (= torefaktar) 
endentigi (= ingranar) 


20 Altra desoportunajo en Esperanto, quale agnoskis Zamenhof ipsa en letro 
ja citita (ZAMENH0F, L.L.: «05-135 - Letero al Javal». En: Klopodis 
organizi, sed vane! Kyoto 1980: Ludovikito. p. 178. (Iam kompletigota 
plena verkaro de L.L. Zamenhof. 7.) 

21 Certena skripteri uzas la tte oportuna vorto cendi, ma la generala publiko 
tote ne konocas ol... 

endos-ricevinto (= indosario) 
golfeto (= bayo) 
jug-afero (= litijo) 
kadro-rosti (= grilar 22 ) 
kol-pendajo (= kropumo) 
konfes-prenanto (= konfesario) 
krur-falco (= gambito) 
legac-ricevinto (= legacario) 
logajo (= esko) 
mac-stomako (= gizardo) 
malmateriigi (= spiritaligar) 
malpligrandigi (= diminutar) 
malsupreniri 23 (= decensar) 
man-apogilo (= pasamano) 
natura justeco (= equitato) 
neplenagulo (= minoro) 
pan-molo (= krumo) 
plekto-barilo (= greto) 
plimildigi (= temperar) 
senelirigi (= akular) 
seniluziigi 24 (= deceptar) 
senpezigi (= alejar) 
senposedigi (= expropriar) 
sensovagigi (= amansar) 
stupar-placeto (= fluro) 
turn-rostilo (= spiso) 
vat-bastoneto (= +swobo) 

Pluse, Esperanto indijas equivalanto di ne-poka Ido- 
vorti (exemple: afecionar, amorar, disparata, docila, 
enumerar, equitato, eskamotar, forfeto, frigorizar, 
inkulkar, konivenco, konjurar, konkupicenco, konsputar, 


22 L’Esperantala grilo es grilio en Ido. 

23 Fortunoze certena skripteri ja uzas la plu lejera verbo descendi. 

24 Existas anke la vorto desaponti, multe plu oportuna e klara, ma la 
publiko anatemas ol kom neologismo repugnanta... 

kontravencar, kraso, meleo, peloto, rekoliar, rekalkar, 
rekortar, resortisar, reversionar, reza, rinsar, risolar, 
skarmuchar, skeno, slingo, subterfujo, temporisar), e do 
on mustas rekursar ad expresuri kilometroze 
deskriptiva por suplear li (exemple: laboro aljugita lau 
antaufiksita prezo vice l’Idala forfeto). 

3.8. La tabel-vorti 

En la vortaro, specal mencionon meritas la tale 
nomizita tabel-vorti di Esperanto (kiu, ciu, iu, neniu, 
kiam, ciam, iam, neniam ed omna ceteri). Pri ca tabelo on 
mustas agnoskar ke ol es vera maestro-verko di injenior- 
arto: la vorti es tre facile merkebla, pro ke li automate 
formacesas segun konstanta e logikoza regulo. Pluse la 
tabelo es tre praktikal e nuancoza, ofrante oportuna 
vorteti tre kurta e klara, de qui kelki apene havas 
equivalanto en altra lingui (exemple: ciom, cia). Tamen... 

Esas tubero en la afero. Omna tabel-vorti acentizesas 
sur la sama vokalo (i). Or on savas ke l’acentizita vokalo 
es la maxim bone dicernebla, precipue kande on 
parolas rapide e kande koncernesas vorti tre kurta, qui 
ta-kauze apene havas altra distingivi. Multi de ta tabel- 
vorti es desfacile dicernebla dum la parolo, precipue: 
kial, kiel, kiam, kiom, tial, tiel. Dum 14-yara praktikado 
di Esperanto me konstatis itere ed itere ke kial (= pro 
quo) e kiel (= quale), di qua la dicerno es tre importanta 
por justa kompreno di lo dicita, ofte produktas halti e 
heziti dum konversar ed igas questionar «cu vi diris kiel 
au kial?» (= «ka vu dicis kiel o kiat?»), quo ne es lo 
maxim dezirinda en linguo qua pretendas universaleso. 

Pluse la tabel-vorti ofras nul variemeso. Pro 
l’importanta rolo quan li pleas, li ofte akumulesas en 
simpla frazeto, ube, pro esar tro simila l’uni a l’altri, li 
donas impreso di tedanta turn-orgeno. Ido eliminas ca 
problemi pro havar equivalanta vorti plu variema e 
dicernebla. On komparez exemple: 

tiuj, kiuj uolas (= ti qui volas) 
ciuj, kiuj hauas (= omni qui havas) 
ciam, kiam okazos (= sempre kande eventos) 
neniuj, kiuj scias (= nuli qui savas) 

Omnon supere dicita konfirmas nulu altra kam... 
l’autoro ipsa di Esperanto, du yari ante la nasko di 
Ido 25 : «existas altra formi o vorti qui prizentas fakta e 
sendubita desoportunajo, exemple: d) la tabelo dil 
pronomi-adverbi, qui pro sua tro ofta ed omnapaza 
uzado en la parolado mustas esar monosilaba e perfekte 
bonsona (l’abrevio di ta vorti adportus al linguo 
grandega ekonomio ed eleganteso, kontre ke la 
konstante repetata kiu, tiu ci es tre desoportuna 
(precipue por versiferi) e desagreabla)» 


4. Desavantaji di Ido relate Esperanto 

Lektinte lo supera, on forsan questionos kad Ido ne 
prizentas anke desavantaji kompare kun Esperanto. 
Kolacioninte la precipua punti di Ido kun le 
Esperantala, me dicez ke l’unika kozi di qui me tempope 
sentas la manko en Ido esas la du sequanta: 

4.1. Manko di autonomeso di afixi 

En Ido on ne darfas uzar afixi kom vorti autonoma, 
quale en Esperanto (ajo, ulo, ano, eco, ejo), ecepte la 
sufixo -ig-, qua es aplikebla kom verbo kauzal, quale en 
Esperanto: 


25 ZAMENHOF, L.L.: «05-135 - Letero al Javal». En: Klopodis organizi, sed 
vane! Kyoto 1980: Ludovikito. p. 178. (Iam kompletigota plena 
verkaro de L.L. Zamenhof. 7.) 

El igis l’infanto manjar la supo 

Por dicar ajo Ido posedas la tre oportuna vorto kozo, 
ma ol indijas exemple vorto kun senco tam laxa ed 
ampla kam eyo. Ca lasta povas expresar omnaspeca 
loko, plaso o situo: ol es tre generala e vasta, e mem 
kelke matida, ma ta-kauze anke oportuna ed utila en 
certena kuntexti, kande on ne volas o ne povas 
precizigar od esar detaloza. La sama rezono es valida pri 
ulo, ilo, aro, ero e preske omna tal autonomi. 

4.2. Manko di direta verbigo 

En Ido on ne darfas direte verbigar substantivi. 
Exemple del substantivo birdo on darfas en Esperanto 
formacar la verbo birdi, kontre ke del equivalanta 
substantivo en Ido (ucelo) on ne es yurizita nemediate 
forjar la verbo ucelar; vice to, on mustas interpozar la 
sufixo -es- e dicar: ucelesar. 

La manko di direta verbigo es tre oportuna de 
vidpunto gramatikal, evitante ambiguaji ed absurdaji, 
ma ol kelke restriktas la petuloza mento di poeti, qui ya 
sempre serchas vorti matida e nebulatra, por ekvokar 
original imaji e stimular l’imagino dil lekteri. 

Ta du desavantajin me tamen tendencas obliviar pro 
la plu granda eufonio ed oportuneso di Ido. 


5. Refuto di ofta objecioni da Esperantisti kontre Ido 
5.1. «Ido es tro Francatra» 

Esas ya vera l’aserto ke Ido equivalas Esperanto plu- 
Romanaligita, se l’aserto koncernas nur la vortaro di la 
linguo. Se parolesas pri lua sintaxo o lua vortifo, Ido 
esas tam Romanala kam Esperanto. Relate la vortaro, 

Ido aspektas ya kelke plu Romanala (advere kelke plu 
Francatra) kam Esperanto, quale montras ica exempli: 

bedauri (Germana) = regretar 

birdo (Angla) = ucelo 

brogi (Germana) = eskaldar 

celo (Germana) = skopo 

cu (Polona) = ka 

dungi (Germana) = employar 

edzo (polemikal etimologio!) = spozo 

fajli (Germanala) = limar 

fiki (Germana) = *futuar 

forgesi (Germanala) = obliviar 

fraulino (Germana) = damzelo 

kaj (Greka) = e 

kelnero (Germana) = garsono 

klopodi (Slava) = esforcar 

knabo (Germana) = puero 

lau (Germana) = segun 

logi (Germana) = atraktar 

mono (Angla) = pekunio 

nepre (Rusa) = infalible 

pico (Slava) = *kunio 

pilko (Polona) = balono 

pugo (Greka) = kulo 

pusi (Angla) = pulsar 

rado (Germana) = roto 

rando (Germana) = bordo 

safo (Germana) = mutono 

sati (Germana) = prizar 

serci (Germana) = jokar 

sipo (Germanala) = navo 

sranko (Germana) = armoro 

stupo (Germana) = grado 

stumbli (Angla) = butar 

tago (Germana) = dio 

telero (Germana) = plado 

Omna Ido-vorti del supera (ne-exhaustiva) listo 
derivesas del Latina o Franca, ecepte ka, qua venas del 
Sanskrita linguo, e skopo, di qua la fonto es Italiana. 

Quale on povas konstatar, la romanaligo dil Ido- 
vortaro aspektas ya quale vera desgermanizo. Ofte on 
opinionas ke la Germana es nek facila nek belsona. On 
do povas nur joyar ke la kreinti di Ido multe esforcis 
plubeligar la linguo ca-maniere. Komparo di exemple 
l’Esperantala sranko kun la Idal armoro certe justifikos 
ca vidpunto. 

Tamen ta desromanaligo di Ido ne iris til extremi 
netolerebla. En Ido adoptesis anke multa vorti 
neromanala qui ne existis en Esperanto. Kelki de ta 
vorti remplasis equivalanta Romanalaji di Esperanto; 
altri adjuntis bezonata nuanci. Yen exempli: 

an (Germana) = ce 
bitra (Germanala) = amara 
buxo (Angla) = skatolo 
chipa (Angla) = malmultekosta 26 
darfar (Germana) = rajti 
daxo (Germanala) = melo 
developar (Angla) = disvolvi 
dursto (Germana) = soifo 
erste (Germana) = ne plifrue ol 
fitar (Angla) = laui 
floso (Germana) = fis-nagilo 
foxo (Germanala) = vulpo 
hano (Germanala) = koko 
hungro (Germanala) = malsato 
klozar (Angla) = fermi 
kolda (Angla) = malvarma 
mustar (Germanala) = nepre devi 


26 Regretinde la vorto cipa ankore judikesas da maxim multa Esperantisti 
kom evitinda neologismo e ta-kauze es uzata tre rare exter texti literatural. 


27 



nexta* (Germanala) = tujproksima 

plear (Angla) = ludi (rolon, muzikilon) 

pultro (Angla) = farm-birdaro 

quik (Angla) = tuj 

quingo (Angla) = cidonio 

raskalo (Angla) = senhonestulo 

reda (Angla) = ruga 

shamar (Germanala) = honti 

skrachar (Angla) = grat-uundi 

skreno (Angla) = ekrano 

stulo (Germana) = sego 

teplico (Rusa) = plant-domo, forcejo 

vartar (Germana) = atendi 

volfo (Germana) = lupo 

zero (Araba) = nulo 

La supera listo, quankam ne-exhaustiva, tote ne es 
mikra e pruvas ke on devas esar cirkonspekta kande 
koncernesas generala aserti. La vivo (ed anke la lingui) 
esas plu nuancoza kam on ordinare supozas. 

5 . 2 . «Ido disdialekteskis» 

Ne existas “plura” Idi. Regretinde pri Ido l’Esperantisti 
radotas tam multe kam la generala publiko pri 
Esperanto, quo debesas a plura motivi, interaltre a 
pavoro pri lo nekonocata. Existas nur un Ido: unika, 
uniforma, gramatike solida e ferma, l’Ido oficala, uzata 
en Idolisto 27 ed omna revui Idista. 

Inter 1907 e 1914 eventis ya la tale nomizita 
“periodo di probado”, dum qua on apertis l’ofical organo 
Progreso ad omna propozi, por ke la lekteri parstudiez li 
e l’Akademio votez por le maxim bona. Tamen mem 
dum ta periodo la linguo restis pasable stabila, nam la 
propozi plu radikala ne aceptesis, e konseque la lora 


27 La precipua diskut-listo di Idisti che Internet (v. 5. 6). 

texti ankore nun lektesas sen irga desfacileso. De pos 
1914 la linguo apene chanjis. Me memoras nur kin 
modifiketi eventinta pos ta dato: dubitar vice dubar, 
matro vice patrino, patro vice patrulo, genitori vice 
gepatri e delicio vice delico. Nul dialekti hike! 

Ido ne havas rigida Fundamento quale Esperanto. 
Tamen ol ne indijas normi e sequinda guid-verki. La 
linguo nun uzata rezultis de la labori da esquado de 
linguisti ed experti dum sep yari, segun la naraco en la 
duesma chapitro. Pose olun guidis lua Akademio, di 
qua la rolo nun pleesas dal Direktanta Komitato (DK) di 
ULI (Uniono por la Linguo Intemaciona), qua aprobas 
(t.e. oficaligas) nova radiki. La maxim vaste uzata e 
sequata verki pri Ido esas: 

BEAUFRONT, Louis de; COUTURAT, Louis: Dictionnaire 
Frangais-Ido. Paris 1915: Imprimerie Chaix. XII, 
588 p. 

BEAUFRONT, Louis de: Exercaro. Paris 1924 (5ema ed.): 
Imprimerie Chaix. 36 p. 

BEAUFRONT, Louis de: Kompleta gramatiko detaloza di la 
linguo intemaciona Ido. Luxembourg, Esch s/Alzette 
1925: Solimpa, Meier-Heucke. 232 p. 

Carnaghan, Robert B.: Lexiko di nova vorti kun 
tradukuri Angla, Franca, Germana, Hispana, 
Italiana. Amsterdam 2001: Editerio Progreso. 16 p. 
COCK, Camiel de: Lexiko di nova vorti adoptita depos 
1922. Marcinelle 1988: Editerio Progreso. 20 p. 
CORNIOLEY, Hans: Ido-vortaro oficala redaktita segun la 
decidi dil kompetenta organi dil Uniono por la Linguo 
Intemaciona da Hans Comioleg. Bern, Geneve: 
1965-67. Uniono por la Linguo Internaciona. lema 
kayero ( a-antenalteso ): 1965, p. 1-64; 2ema kayero 
( antenaro-basoto ): 1966, p. 65-128; 3ema kayero 
( basparto-coenobium ): 1967, p. 129-192. 

DYER, L. H.: English-Ido Dictionary. London 1924: The 
International Language (IDO) Society of Great 
Britain. XI, 392 p. 

DYER, L. H.: Ido-English Dictionary. London 1924: Sir 
Isaac Pitman & Sons, Ltd. 26+408 p. 

PESCH, Marcel: Dicionario de la 10.000 radiki di la linguo 
uniuersala Ido da Marcelo Persiko. Geneve, New 
York, Paris 1964: Autoro. 631 p. 

Omna supera verki aprobesis dal Ido-Akademio o dal 
DK di ULI. 

5 . 3 . «Ido ne havas literaturo» 

L’Idista *movemento sempre esis plu mikra kam 
l’Esperantista. Pluse ol grave velkis pos la duesma 
mond-milito, dum ke l’Esperantista sucesis rezistar ed 
aquirar nova forci e talenti posmilite. Me ne probos 
explikar hike le pro quo di ta diferi. Pluse l’Esperantista 
*movemento sempre montresis plu literaturema kam 
linguema, kontre ke l’Idista tendencis privilejizar la 
pluperfektigo di la formi lingual, quankam la linguo 
apene chanjis de pos 1914. 

Konseque, la literaturo Esperantala multe superesas 
l’Idala, ne nur pri quanto, ma anke pri qualeso. Malgre 
ta enorma difero, Ido nultempe indijis skripteri 
talentoza, quala i.a. Juste, Pascau, Bouts, Wipchowski, 
Quarfood, Richardson, Houillon, Hermann, Kofman, 
Talmey e Sweetlove, qui produktis original e tradukita 
verki tre valoroza e lektinda. 

La precipua fonti por studiar l’Idala literaturo esas le 
sequanta: 

CARLEVARO, Tazio: Modern Ido-poeti. Bellinzona 1981: 
Hans Dubois. 32 p. 

CARLEVARO, Tazio; HAUPENTHAL, Reinhard: Bibliografio di 
Ido. Bellinzona, Saarbriicken 1999: Hans Dubois 


30 



[ISBN 3-932807-04-9], Edition Iltis [ISBN 88- 
87282-01-3]. 193 p. 

JUSTE, Andreas: Antologio dil Idolinguo 1908-1928. Kun 
introdukto da Tazio Carlevaro. lema tomo. Gilly 
1973: Autoro. 10+20+276 p. 

JUSTE, Andreas: Antologio dil Idolinguo. Tomo II. Kun 
linguala meditadi da A.J. Gilly 1979: Autoro. 
LXXXIX, 276 p. 

JUSTE, Andreas: «Idista poeti». En: Progreso 300. 1994: 
januaro-aprilo, p. 17-26. 

Ido ne indijas mem epikajo, vera maestro-verko dal 
talentoza plumo di Andreas Juste 28 . Yen la komenco di 
olua prefaca epistolo: 

«Tes, me konfesas lo, lekter amika, 

Ca mea verko es hero-komika. 

Vu lektos ibepri stranj inventuri 
Kombatifantastik ed aventuri. 

Ma sub laformo grav e grandioza 
Celatejacasjoki liumuroza. 

Kun multa rimi e kun skars rezoni 
Me sequisya la traci di Tassoni». 

Pri la magna Belga poeto es lektinda ica studiuri: 

CARLEVARO, Tazio: «La Kalocsay de Ido (Andreas Juste)». 

En: Planlingvistiko 1982: 1. [en Esperanto] 
CARLEVARO, Tazio: «Andreas Juste». En: Progreso 1994: 
300, p. 27-30. 


28 JuSTE, Andreas: La serchado. Poemo hero-komika en dek kanti. 
Originale kompozit en Idolinguo. Gilly mss. 1961, ed. 1972: Autoro. 
14+178 p. 

CARLEVARO Tazio: «Amiko Andreas Juste, poeto idista». 

En: Literatura Foiro 30. 1999: 179, p. 133-136. 

[ISSN 0393-2907] [en Esperanto] 

Mikra literaturo ne signifikas manko di literaturo! 
Anke la literaturo Esperantal es mikrega, se on 
komparas ol a la literaturi Latina, Germana, Franca, 
Itala, Angla, Greka, Hispana, Portugalana, edc. Omno 
es relativa e dependanta de proporcioni. Lo granda 
divenas mikra, e lo mikra divenas granda, kande la 
refer-punti chanjas. 

5 . 4 . «L'existo di plura lingui artificai, precipue di 
Ido, detrimentas Esperanto e konseque l'ideo ipsa di 
linguo internaciona» 

Me opinionas ke l’ideo ipsa di linguo internaciona 
subisas nul danjero pro la multeso di lingui asumanta 
ta rolo. La prestijo ed expanso di la Angla tote ne 
dependas del existo o manko di konkordo inter la plura 
sistemi di linguo helpanta. La nuna plaso di la Angla 
esas fakto nenegebla e nekontestebla. La Angla nun 
pleas rolo quan ja pleis la Franca, la Latina, la Greka ed 
altra lingui tra la historio dil homaro, e quan forsan 
pleos anke altri (exemple la Hispana) en la tempi futura. 
Arachar la hari e jemar pro ta fakto ne valoras la peno. 
La roto dil historio duros rotacar, saje o stupide, e la 
homi parolos la lingui quin li judikos kom utila, 
oportuna e juinda. 

L’interlingui (precipue Ido, qua esas la maxim bona) 
meritas uzesar ne pro ula finala vinko utopia, ma pro lo 
bona ipsa dil afero. Se ulo semblas bona, utila ed 
uzinda, on simple uzez ol, tote egale kad ol esas o ne 
segunmoda o prestijoza. Yen la vera esenco di libereso: 
irar sempre vers plezuro estetikal ed etikal, neglijante 
statistiko e mondumal opiniono. 

5.5. «La manko di akuzativo igas Ido ambigua, 
rigida e dependanta del vort-ordino» 

Kande on lektas frapanta frazo od opiniono da autoro 
prestijoza, on tendencas repetar ol. Pose altru lektas la 
repetinto ed ipse repetas. La duesma repetinton lektas 
altru, qua repetas lu, e tale senfine, til ke la frazo 
kristaleskas e divenas quaza verajo od adminime 
opiniono “ofical”. Ca repetemeso manifestesas koncerne 
la malfamoza titulo di artiklo da Beaufront (La linguo 
supleanta Ido). L’Esperantisti, trovinte ol en tre 
prestijoza (ed advere tre bona e lektinda) verko da 
Waringhien 29 , ne fatigesas citar ol kom exemplo di 
frazifo obskura ed ambigua. Ta titulo ya es dusenca, 
povante signifikar Ido, la linguo supleanta (quon vizis 
Beaufront) o La linguo qua supleas Ido, quo esus 
katastrofa aserto en titulo di broshuro propagal! 30 

Tamen - se ne esus ma e tamen, ni ad omno dicus 
amen - e trans ta plumpa titulo da Beaufront, la verajo 
esas tote altra. Ido ne indijas akuzativo, uzante la n 
inversigala por indikar inversigo di subjekto relate 
objekto, quo preventas ambiguaji e dotas la linguo per 
flexebleso e modlebleso samgrada kam che Esperanto. 
Yen exempli: 

La bon amikin on deuas gardar tre zeloze 
Viuanta linguon, ne kadauron ni uolas! 


29 WARINGHIEN, Gaston: Lingvo kaj Vivo. La Laguna 1959 (lema ed.): J. 
Regulo; Rotterdam 1989 (2ema ed.): UEA [ISBN 92 9017 042 5]. p. 140 

30 Me ne savas ube Waringhien cherpis ta titulo. Segun la bibliografio da 
Carlevaro e Haupenthal existas sen-data verko 4-pagina da Beaufront sub 
la titulo: Ido. La neutra linguo supleanta por Vinternaciona komuniki. 
Omnakaze me supozas ke la malfamoza titulo - se ol vere existas - es nur 
plumpa tradukuro dil titulo di altra Franca verko da Beaufront: La langue 
auxiliaire Ido [Paris 1922(23?): Imprimerie Chaix. 16 p]. 

La frazifon di Ido katenizas do nul rigoroza reguli di 
vort-ordino: la frazi fluas laxe e libere, segun la talento e 
habileso dil autoro. On lektez exemple la sequanta 
vigoroza versi da Juste 31 ed dicez sincere, kad ibe on 
sentas ul traco di rigideso o trovas ul ambiguajo: 

La solvonya tu vidas: oportas nur simple eskartar 
Lapropra vanitati meskina, por lun adoptar, 

Ed a la tota mondo grantesos to quon ol bezonas: 

Eufonioza linguo, qua bel e sonora resonas, 

Sintezo di sis lingui, idiomo komplet e subtil, 

Samtempe natural e kreiva, perfekt e facil. 

Ma , lio ve, ka tu pensis, pro bel iluziono, 

Ke omni quale tu askoltas raciono? 

Ke li vol aceptar kun sama sincera respekto 
L’august epura voko, la voco dil klar intelekto? 

L’Esperantisti ofte propagas l’aserto ke l’akuzativo 
tote liberigas la linguo del kateni di vort-ordino, ke ol es 
nekareebla por la justa kompreno di pensi e tale pluse. 
Preske omna doco-libri ofras kom exemplo di ta libereso 
la klasika frazo en omna posibla varianti: 

La kato mangas la muson 
La kato la muson mangas 
La muson mangas la kato 
La muson la kato mangas 
Mangas la muson la kato 
Mangas la kato la muson 


31 JuSTE, Andreas: «Simil a kavaliero qua brave penetras en lico». En: 
Couturat. Odo por l’aniversario di lua morto, 1914-1964. Originale 
kompozit en Idolinguo daA.J. Ziirich 1966: Buchdruckerei Berichtaus. p. 5. 

En ordino. La rodero eskapis la kaptilo e glutesis dal 
felino. Dum ke duras tal festino, yen tamen nova 
kaptili. Quo pri la frazi: 

La kuracisto estas amiko (= La mediko es amiko) 

La vino igis akvo (= La vino divenis aquo) 

La patro sajnas homo prudenta (= La patro semblas 
prudento) 

Ambau volas tri (= Ambi volas tri) 

Kiom da viroj vidis tiom da virinoj? (= Quanta viri vidis 
tanta mulieri?) 

Tri minus unufaras du (= Tri minus un facas du) 

Ka la vort-ordino ne es esenca, decidigiva e samtempe 
suficanta en omna frazi supera? Kad on do ne mustas 
fidar al kuntexto por savar, ka vino divenis aquo od 
aquo divenis vino? Se la vort-ordino e la kuntexto es 
esenca, decidigiva e samtempe suficanta en omna 
supera frazi, pro qua diablo ol ne darfus esar tala en la 
frazo la kato manjis la muso? Tale stacas la mito pri 
nekareebleso dil akuzativo: quale giganto kun argila 
pedi... 

Ido eskartas tal problemo, proklamante l’akuzativo 
kom neobliganta ed uzante ol nur kande eventas 
inversigo dil normal ordino subjekto-objekto: 

La kato manjas la muso 
La muson manjas la kato 

5.6. «Ido desaparis» 

Yen fatal deklaro, qua forte impresas kande ol venas 
de katedro. La rezono es sempre la sama: on ne audas 
pri ol, on ne vidas ol, do ne existas ol! La sama rezono 
esus aplikebla ad Esperanto: exter la *movemento on ne 
audas pri ol, on ne vidas ol, tamen ol existas. 

Ido ne desaparis. Se la *movemento Esperantista es 
mikra, l’Idista klasifikesas kom mikronala. Me tote ne 
savas quanta Idisti nun existas en la mondo. Nur ke li 
es tre poka. Poka adepti, poka renkontri, poka revui, 
magra literaturo. 

En Ido regule editesas nur la sequanta revui: 
Progreso 32 (central organo, kun novaji pri la 
*movemento, temi lingual, kulturo e texti literatural), 
Letro Intemaciona (kulturo e religio), Ido-saluto! (artikli 
diversa e texti literatural), Ido-vivo (organo dil Idisti 
Britaniana) e La Kordiego Geyal (por *geyi). La duesma 
editesas anke rete. 

Libri, broshuri, revui e propagili vendesas che la 
sequanta librerii: 

Germana Ido-Societo 

DE-37284 Waldkappel Germania 

www.europa.idolinguo.com/Germania/Literaturbibliothek 

Editerio Tia Libro! 

Postapart 33301 

NL-1090 PC Amsterdam Nederlando 
www.angelfire.com/id/Avance/TiaListo 1 .html 
Ido .info @ chello. nl 

Ido-librerio 

44 Woodville Road 

Cathays 

Cardiff CF2 4EB 
Britania 

ULI ( Uniono por la Linguo Internaciona) es la precipua 
(e preske unika) organizuro internaciona dil Idisti. Olua 
prezidanto es Giinter Anton (Germano), ed olua sideyo 
trovesas che il. ULI havas reprezenteri en la sequanta 


32 ISSN 0048 5489 

landi: Aljeria, Anglia, Australia, Belgia, Chili, Chinia, 
Brazilia, Francia, Gambia, Germania, Hispania, Iran, 
Japonia, Kanada, Nederlando, Norvegia, Nov-Zelando, 
Polonia, Portugal, Rusia, Sri Lanka, Suedia, Suisia, Usa 
e Venezuela. ULI aranjas omnayare internaciona 
konfero dum tota semano, ube partoprenas fasketo de 
samideani de plura landi. La lasta konferi eventis en 
Polonia, Nederlando e Germania. 

La *movemento dormetis dum plura yari, til ke en 
1999 ol kelke rivekis danke Internet. Tayare kreesis 
l’unesma diskut-grupo en la reto, qua duras tre aktiva 
che la situo: 

http ://groups. yahoo.com/group/idolisto 

Dume kreesis tri altra diskut-grupi, plu mikra e min 
aktiva kam l’unesma, ed enretigesis amaso de pagini en 
o pri Ido. La du precipua pagini central esas: 

www.idolinguo.com (ofical pagino di ULI) 

w w w. geocitie s. com/ Athens/F orum/5037/yindex. html 
(administrata da James Chandler, la granda iniciinto dil 
*movemento che Internet) 

Amba central pagini supere mencionita ofras 
abundanta ligili ad altra interesanta pagini en plura 
lingui, ube on informas pri Ido plu o min detale. 
Precipue la duesma kontenas ligili a multa pagini kun 
texti literatural ed artikli extraktita de revui anciena e 
moderna. Mencioninda es anke pagino kontenanta la 
tota texto di KGD (Kompleta Gramatiko Detaloza, da 
Beaufront): 

http ://ido. narod .ru/linguo/kgd/tabelo -di-kontenaj o. htm 

Omno supera es ya tro multa friskado por kadavro... 

6. Pro quo me adheris ad Ido 

Esperanton me lernis en 1987 ed aktive uzadis til la 
fmo dil yaro 2000. Me aparigis en ol quar libri 33 e 
publikigis amaso de artikli e recensi en la precipua 
revui. Idon me lernis en februaro 1999. Pos sat longa 
probado e sorgoza komparado ne nur teorial ma 
precipue praktikal (per traduki di poezio e prozo), me 
rezolvis en la fino dil yaro 2001 livar Esperanto ed uzar 
Ido kom mea preferata linguo por internaciona relati. 

Pos mea probado e komparado me ne dubitas 
asertar ke Ido esas plu expresiva, belsona, richa, 
nuancoza, facila ed oportuna kam Esperanto. Dum plu 
kam yardeko me exploris omna meandri di Esperanto 
ed aparigis en ol amaso de texti literatural ed altra- 
jenra. Dum la periodo di proba komparado (qua duris 
preske du yari), me tradukis ad Esperanto poem-libro 
dal granda Portugalana poeto Fernando Pessoa (O 
guardador de rebanhos: La gardisto di trupi) ed 
extraktaji de plur autori Portugalana, de mez-epoko til 
la recenta Nobel-premiizito Jose Saramago. Kom rezulto 
de ta laboro aparis en la yaro 2000 du specala numeri 
di Fonto 34 , tote konsakrita a Portugalana literaturo e 
tote kompozita da me. Laborante tante fake e tante 
diligente pri Esperanto, me havis plurfoye l’okaziono 
konstatar lua desoportunaji kompare kun Ido. Nun me 


33 Neves, Goncalo: Kompreni. Rakontoj. Berkeley 1993: Eldonejo Bero. 
56 p. [ISBN 1-882251-07-5] 

Neves, Goncalo; KAMACO, Georgo; Liven Dek; FERNANDEZ, Miguel: 
Ibere libere. Wien 1993: Pro Esperanto. p. 7-57 [ISBN 3-85182-06-0] 
Neves, Goncalo; KAMACO, Georgo; Liven Dek; Fernandez, Miguel: 
Ekstremoj. Wien 1997: Pro Esperanto. p. 131-146. [ISBN 3-901752-10-2] 
NEVES, Gongalo: Simptomoj. Originala poemaro senprefaca. 
Antwerpen 2000: Flandra Esperanto-Ligo. 72 p. [ISBN 90 71205 86 X] 

34 Precipua literaturala revuo en Esperanto. 

ne dubitas asertar lo sequanta: Esperanto es maestro- 
verko, ma Ido superesas ol. 

Men forpulsis de Esperanto ne la meskina 
skarmuchi konocata da omni, ma la lingual supereso di 
Ido. Se on volas sincera opiniono, tote ne valoras la 
penon lernar Ido pro lua nuna *movemento (qua es tro 
mikra) e mem ne pro lua tilnuna literaturo (qua es tro 
magra), ma nur pro la grandega estetikal plezuro quan 
grantas la linguo, e pro l’espero ke uldie tre valoroza 
skripteri deskovros la beleso ed avantaji di Ido ed uzos 
ol kom potenta instrumento di kulturo. 

Me ja tradukis e duras tradukar ad Ido, precipue 
mikra texti e poemi del Portugalana e de Esperanto. Me 
skribis anke plura poemi originale en Ido. Tote ne jenas 
men ke la quanto de lekteri diminutis e la chanci di 
aparigo stuntesis kande me transiris de Esperanto ad 
Ido. Me skriptas nur pro propra plezuro. Se ultempe on 
vaste lektos mea verki, to signifikas ke li valoras, tote 
egale ka me skriptis Ide, Esperante o Portugalane. Se 
on lektos li nur strikte, to signifikas ke li meritas nur to. 


7. Texti por komparo 

Ofte on demandas de me texto por komparo. Ka plu 
bona maniero finar ca esayo, kam per prizentar poemi? 
Capagine on do povos lektar original Ido-poemo da me 
(Trans la skreno ) e lua tradukuro en Esperanto: pos 
singla strofo en Ido trovesas l’Esperantal equivalanto. 
Sur la pagini sequanta on povos judikar mea Idal 
tradukuri di du konocata poemi da Zamenhof: La 
Espero 35 e Prego sub la uerda standardo : pos singla 
strofo en Esperanto aparas l’Idal equivalanto. E venis 
punto fina a mea Latina! 


35 Existas altra tradukuro, da Tazio Carlevaro, en lua ja citita verko: 
Esperantal Antologio en Idolinguo, Dubois, Chiasso, 1977, p. 16. 

Trans la skreno 


Kande tu sidas en 1' acepteyo dil firmo 
E prenas la telefonilo por informo jentila, 
Tua voco insinuas raviso tra la fdo 
Ed igas la fantazio barbotar. 

Trans Tekrano 

Kiam vi sidas en la akceptejo de l' firmao 
Kaj prenas la telefonon por informo gentila, 
Via voco ensovas ravon tra lafadeno 
Kaj igas lafantazion svingigi. 


Tua okuli mandelea, 

Qui harmonias kun la blondeso fluanta tilshultre, 
Tace divinas 
(Me sentas lo) 

Mea ogli trans la skreno, 

Ube me stacas kun pretexto di taski. 

Viaj okuloj migdal-koloraj, 

Kiuj harmonias kun la blondeco fluanta gissultre, 
Mute divenas 
(Mi tion sentas) 

Miajn okulumojn trans V ekrano, 

Kie mi staras kun preteksto de taskoj. 

Dum ke la *faxilo ronronas, 

Me sizas kurajo, 

Ed apogante la kudi sur la bordo dil skreno, 

Me inklinas vers tu la deziro 
E kurtezas 1' imajo 
Quan me skisis pri tu. 

Dum lafaksilo ronronas, 

Mi kaptas kuragon, 

Kaj apogante la kubutojn sur la rando de V ekrano 
Mi klinas al vi la deziron 
Kaj amindumas la bildon 
Kiun mi skizis pri vi. 

Nia babili erektos 1' edifico 
Od igos la fantazio krular. 

Tamen ni savas 

Ke lo nova darfas stacar 

Nur sur la ruino 

Di lo anciena qua es nuna. 

Niaj babiloj starigos la konstruajon 
Au disfaligos lafantazion. 

Tamen ni scias 

Ke la novo rajtas stari 

Nur sur la ruino 

De la malnovo kiu estas nuna. 


La jungo legal anuncas impedi, 
Quin 1' amoro neglijos dum la duro, 
E ni tale juos feliceso 
En nia mondo posibla 


La legajungo anoncas obstaklojn, 
Kiujn la amo neglektos dum la dauro, 
Kaj ni tiel guos felicon 
En nia ebla mondo. 


Gongalo Neves 

La espero 

En la mondon uenis noua sento, 
Tra la mondo irasforta uoko; 
Per flugiloj defacila uento 
Nun de loko flugu gi al loko. 

L’espero 

En la mondo venis nova sento, 
Tra la mondo iras forta voko; 
Per la ali di lejera vento 
Nun de loko flugez ol a loko. 


Ne al glauo sangon soifanta 
Gi la homan tiras familion: 

Al la mond’ eterne militanta 
Gi promesas sanktan harmonion. 


Ne a glavo sangon ja durstanta 
Ol homala tiras nun la gento: 

A la mond’ eterne militanta 
Ol promisas santa sentimento. 

Sub la sankta signo de V espero 
Kolektigas pacaj batalantoj, 

Kaj rapide kreskas la afero 
Per laboro de la esperantoj. 

Sub la santa signo dil espero 
Kolektesas paco-batalianti, 

E rapide kreskas la afero 
Per laboro da la esperanti. 

Forte staras muroj de miljaroj 
Inter la popoloj dividitaj; 

Sed dissaltos la obstinaj baroj, 
Per la sankta amo disbatitaj. 

Forte stacas muri di yarmili 
Inter la populi dividita; 

Ma dissaltos l’obstinem barili, 
Per la santa amo abatita. 

Sur neutrala lingva fundamento, 
Komprenante unu la alian, 

La popoloj faros en konsento 
Unu grandan rondon familian. 

Sur linguala neutra fundamento, 
Komprenante singla l’altra genti, 
La populi facos en konsento 
Un tre granda rondo de parenti. 

Nia diligenta kolegaro 
En laboro paca ne lacigos, 

Gis la bela songo de l’ homaro 
Por eterna ben’ efektivigos. 


Nia diligenta kolegaro 
En pacala peno ne feblesos, 
Til ke 1’ bela sonjo dil homaro 
Por eterna grac’ efektigesos. 


L. L. Zamenhof 

Prego sub la verda standardo 

Al Vi, ho potenca senkorpa mistero, 
Fortego, la mondon reganta, 

Al Vi, granda fonto de V amo kaj vero 
Kaj fonto de vivo konstanta, 

Al Vi, kiun ciuj malsame prezentas, 
Sed ciuj egale en koro Vin sentas, 

Al Vi, kiu kreas, al Vi, kiu regas, 
Hodiau nipregas. 

Prego sub la verda standardo 

A Tu, ho misterioza senkorpa potento, 
Forcego, la mondon regnanta, 

A Tu, di lo ver e dil amo torento 
E fonto di vivo konstanta, 

A Tu, quan omni diverse prizentas, 

Ma omni egale en kordio Tun sentas, 
A Tu, qua kreas, a Tu, la rejego, 

Cadie ni venas kun prego. 


Al Vi ni ne venas kun kredo nacia, 
Kun dogmoj de blinda fervoro: 
Silentas nun ciu disput’ religia 
Kaj regas nur kredo de koro. 

Kun gi, kiu estas ce ciuj egala, 

Kun gi, la plej vera, sen trudo batala, 
Ni staras nun, filoj de l’ tuta homaro 
Ce Via altaro. 

A Tu ni ne venas kun kred nacional, 

Kun dogmati di blinda zelego: 

Tacas nun omna disput religial 
E nur kredo dil kordio es lego. 

Kun ol, qua esas che omni egala, 

Kun ol, la maxim vera, sen lukto brutala, 
Ni stacas nun, filii dil tota homaro 
An Tua altaro. 

Homaron Vi kreis perfekte kaj bele, 

Seci gi sin dividis batale; 

Popolo popolon atakas kruele, 

Frat’ fraton atakas sakale. 

Ho, kiu ajn estas Vi, forto mistera, 
Auskultu la uocon de V prego sincera, 
Redonu la pacon al la infanaro 
De V granda homaro! 

Homaron Tu kreis perfekte e bele, 

Ma ol su dividis kombate; 

Populo populon atakas kruele, 

Frat’ fraton atakas abate. 

Ho, misterioza Forco, irgu qua Tu esas, 
Askoltez la prego quan ni sincere konfesas, 
Ridonez la paco al infantaro 
Dil granda homaro! 

Nijuris labori, nijuris batali, 

Por reunuigi V homaron. 

Subtenu nin, Forto, ne lasu ninfali, 

Sed lasu nin venki la baron; 

Donacu Vi benon al nia laboro, 

Donacu Viforton al niafervoro, 

Ke ciam ni kontrau atakoj sovagaj 
Nin tenu kuragaj. 

Ni juris laborar, ni juris bataliar, 

Por riunigar la homaro. 

Sustenez nin, Forco, nin ne lasez faliar, 

Ma nin lasez vinkar l’obstaklaro; 

Donacez benediko a nia laboro, 

Donacez forteso a nia fervoro, 

Por ke ni sempre kontre sovaja asalto 
Kurajez sen halto. 

La verdan standardon tre alte ni tenos; 

Gi signas la bonon kaj belon. 

Laforto mistera de V mondo nin benos, 

Kaj nian atingos ni celon. 

Ni inter popoloj la murojn detruos, 

Kaj ili ekkrakos kaj ili ekbruos 
Kaj falos por ciam, kaj amo kaj vero 
Ekregos sur tero. 

Tre alte ni tenos la verda banero; 

Ol signalas lo bel e lo pia. 

Nin benedikos la Forco misterioza dil tero, 
Ed atingos ni la skopo nia. 

Ni inter populi la murin krevisos, 

Ed oli krakeskos, ed oli bruisos 
E falos por sempre, ed am’ e vereso 
Ganos sur tero rejeso. 

Kunigu lafratoj, plektigu la manoj, 
Antauen kun pacaj armiloj! 

Kristanoj, hebreoj au mahometanoj 
Ni ciuj de Di’ estas filoj. 

Ni ciam memoru pri bon’ de l’ homaro, 

Kaj malgrau malhelpoj, sen halto kaj staro 
Alfrata la celo ni iru obstine 
Antauen, senfine! 

Plektesez la manui, kolektesez la klani, 
Adavane kun paco-armeo! 

Kristani, Judi o Mohamedani, 

Ni omna es filii di Deo. 

Ni sempre memorez lo bon dil homaro, 
E malgre impedi, sen halto e baro, 

A1 skopo fratala ni irez obstine, 
Adavane, senfine! 


L.L. Zamenhof 

NIA IMAJO 


Sur fundo blua, blanka palmiero sepbrancha. La 
blanko reprezentas lo pura e limpida. La bluo 
simbolizas juo e fluo. En la blua cielo flugetas muevi, 
blanka heraldi di lo libera e laxa. La blua maro ondife 
genitas spumo blanka, ikono di lo rebela e briska. La 
palmiero ekvokas la sudo, ube la suno aceleras la pulso 
dil kordio e la lumo igas omno transparanta e klara. 

La palmi havas nombro magial e sakra: la 7 marveli 
mondal 36 , la 7 dii dil semano, la sep pleyadi, la 7 dii di 
singla fazo lunal, la sep evi di la homo e la korespondanta 
planeti dil Tradiciono 37 , la 7 korpo-parti vibebla 38 , la 7 
organi interna 39 , la 7 aperturi di la kapo 40 , la 7 chakri 41 , 
la 7 sensi 42 , la 7 korpi di la homo 43 , inter multi altra. 

7 es anke la nombro di Ido: la linguo elaboresis inter 
1907 e 1914, dum 7 yari; lua autori konstitucas 


36 La piramidi di Egiptia, la pendanta gardeni di Babilonia, la tombo di 
Mausolos en Halikarnasos, la templo di Diana en Ephesos, la koloso di 
Rhodos, la statuo di Zeus en Athenai, la faro di Egiptia. 

37 Infanteso: Luno; puereso: Merkurius; adoleco: Venus; adulteso: Suno; 
plena vigoro: Mars; matureso di judiko: Iupiter; oldeso: Saturnus. 

38 Kapo, torako, abdomino, du membri supra e du membri infra. 

39 Kordio, pulmono, hepato, stomako, spleno e du reni. 

40 Du okuli, du oreli, du naz-trui e un boko. 

41 Muladhara, Svadhistana, Manipura, Anahata, Vishuddha, Ajna, 
Sahasrara. 

42 Olfakto, gusto, vido, tusho, audo, mental percepto e spirital kompreno. 

43 Atma, Buddhi, Manas, Kama Rupa, Linga Sarira, Prana, Sthula Sarira. 



pleyado di 7 eminenti 44 ; lua du precipua kreinti, 
Beaufront e Couturat, havas 7 literi en la familio-nomo, 
se on skribas la vokali internacione 45 ; altra importanta 
pleyadano estalas 7 literi ne nur en la familio-nomo, ma 
anke en la bapto-nomo 46 ; la maxim talentoza Ido-poeto 
ofras 7 literi en la bapto-nomo 47 ; la precipua verbo di 
Ido prizentas radiko kun 7 literi 48 ; la nomo di Ido 
kontenas 7 duopla 49 ; Ido plene satisfacas la 7 precipua 
postuli di linguo internaciona, qui dispozesas quale la 
ali di muevo: 


belsona reguloza 

duktila logikoza 

facila jluanta 

fekunda 


44 Beaufront, Couturat, Jespersen, Lalande, Ostwald, Lorenz, Pfaundler. 

45 Bofront e Kutiirat. 

46 Wilhelm Ostwald. 

47 Andreas Juste. 

48 Progres-ar. 

49 Ido kontenas la 3 1 ™ (i) e 4™* (o) vokali dil alfabeto (3+4=7), e lua unika 
konsonanto (d) es la 3"“ konsonanto e samtempe la 4 ,n;i litero dil alfabeto 
(3+4=7). 

